ธสน.ปั๊มสินเชื่อส่งออกทันใจ
ธสน.ออกสินเชื่อส่งออกทันใจ ช่วยเอสเอ็มอีกู้ดอกเบี้ยต่ำ 3.5% รายไม่เกิน 5 แสน
30 ก.ย. 2559

ธสน.ออกสินเชื่อส่งออกทันใจ ช่วยเอสเอ็มอีกู้ดอกเบี้ยต่ำ 3.5% รายไม่เกิน 5 แสน 
นายพิศิษฐ์ เสรีวิวัฒนา กรรมการผู้จัดการ ธนาคารเพื่อการส่งออกและนำเข้าแห่งประเทศไทย (ธสน.) หรือเอ็กซิมแบงก์ เปิดเผยว่า ธนาคารออกโครงการสินเชื่อส่งออกทันใจ เป็นสินเชื่อหมุนเวียนระยะเวลาไม่เกิน 6 เดือน พร้อมบริการรับซื้อตั๋วส่งออก อัตราดอกเบี้ยต่ำ 3.5% ใช้บุคคลค้ำประกัน อนุมัติภายใน 7 วันทำการ มีวงเงินสูงสุด 5 แสนบาท/ราย เพื่อเป็นทุนหมุนเวียนให้ผู้ส่งออกใช้ในช่วงที่การส่งออกคาดว่าจะเพิ่มสูงขึ้นในช่วงไตรมาสสุดท้ายของปี ตั้งเป้าหมายมีผู้ส่งออกรายย่อยมาใช้บริการ 300 ราย ในช่วง 3 เดือนสุดท้ายก่อนสิ้นปีนี้ หรือเฉลี่ยเดือนละ 100 ราย คิดเป็นวงเงินที่ปล่อยสินเชื่อราว 150 ล้านบาท
สำหรับผู้ส่งออกที่มีคำสั่งซื้อมากกว่า 5 แสนบาท สามารถใช้บริการสินเชื่อส่งออกทันใจในอัตราดอกเบี้ย 3.99% ที่ออกมาก่อนหน้านี้ได้ โดยที่ผ่านมามีผู้ส่งออกให้บริการสินเชื่อโครงการนี้ราว 400 ราย จากเป้าหมายปล่อยกู้ที่ 499 ราย
นายพิศิษฐ์ กล่าวว่า แม้ว่าภาคการส่งออกของไทยจะเริ่มมีทิศทางดีขึ้น แต่ผู้ส่งออกยังต้องเผชิญความเสี่ยงจากปัจจัยแวดล้อมทางธุรกิจทั้งภายในและภายนอก เช่น การขาดสภาพคล่อง การเข้าไม่ถึงแหล่งทุน ความผันผวนของอัตราแลกเปลี่ยน การออกสินเชื่อดังกล่าวจึงเป็นการผ่อนปรนเงื่อนไขสนับสนุนผู้ส่งออกโดยเฉพาะกลุ่มเอสเอ็มอีของไทยให้เข้าถึงแหล่งเงินทุนได้มากขึ้น
“องค์การการค้าโลก รายงานยอดการค้าโลกปีนี้ มีอัตราเติบโต 1.7% ต่ำกว่าจีดีพีโลกที่โต 2% ถือเป็นครั้งแรกในรอบหลายสิบปี ดังนั้นธนาคารต้องปรับตัวหันมาปล่อยกู้ผู้ประกอบการที่จะไปลงทุนในต่างประเทศ โดยเอ็กซิมแบงก์เตรียมเปิดสำนักงานตัวแทนที่เมียนมาภายในสิ้นปีนี้ และที่ลาว กัมพูชา ในปีหน้า โดยปัจจุบันสัดส่วนปล่อยกู้ผู้ลงทุนในต่างประเทศมีอัตราเติบโตสูงถึง 10% เมื่อเทียบกับสินเชื่อเพื่อส่งออกที่โต 3%” นายพิศิษฐ์
นายพิศิษฐ์ กล่าวถึงผลดำเนินงาน ณ เดือน ส.ค. 2559 ว่า ธนาคารมีสินเชื่อปล่อยใหม่กว่า 1.6 หมื่นล้านบาท คาดว่า ณ สิ้นปีนี้จะสามารถปล่อยสินเชื่อได้ 1.8 หมื่นล้านบาท ตามเป้าหมายที่ตั้งไว้ ส่วนหนี้ที่ไม่ก่อให้เกิดรายได้ หรือเอ็นพีแอล อยู่ที่ 5.1% คาดว่าถึงสิ้นปีเอ็นพีแอลจะลดต่ำกว่า 5%